Destroy All Monsters

Η ένατη ταινία της σειράς υποτίθεται θα σήμαινε και το τέλος του franchise, αφού τα Toho Studios είχαν σκοπό το Destroy All Monsters να αποτελέσει το τελευταίο μέρος της σειράς, και γι’αυτό το λόγο επανέφεραν τον αρχικό σκηνοθέτη Ishiro Honda, δίνοντάς του ένα εντυπωσιακό, για τα δεδομένα της σειράς, μπάτζετ. Ο Honda εκμεταλλεύεται άψογα το μπάτζετ, χρησιμοποιώντας τους σημαντικότερους πρωταγωνιστές των kaiju eiga. Έχουμε και λέμε: Godzilla, Mothra, Rodan, Ghidorah, Minilla, Angilas, Kumonga, Varan (από το Varan the Unbelievable), Manda (από το Atragon), Baragon (από το Frankenstein Conquers the World) και Gorozaurusu (από το King Kong Escapes), άλλα σε κανονικές και άλλα σε cameo εμφανίσεις, κάνουν το Destroy All Monsters μια all-star ταινία. Αποφεύγοντας τους ηθικοδιδακτισμούς και τους μελοδραματισμούς των δυο προηγούμενων ταινιών, ο Honda υπογράφει μια από τις καλύτερες ταινίες της σειράς, δίνοντας βάση στην ανελέητη δράση και προσθέτοντας έντονα στοιχεία τρόμου. Οι σκηνές καταστροφής είναι εντυπωσιακές, οι μάχες μεταξύ των τεράτων το ίδιο, η ατμόσφαιρα είναι υποβλητικά εκρηκτική, η ένταση κλιμακώνεται σε υψηλά επίπεδα μέχρι την τελική μάχη, οι sci-fi πινελιές δένουν καλά με το αποτέλεσμα. Ο Honda χειρίζεται με εξαιρετικό τρόπο ένα αρκετά καλό σενάριο, διατηρώντας έναν στιβαρό ρυθμό, και προσθέτει αρκετές εικόνες και σκηνές που αποδεικνύουν το σκηνοθετικό του ταλέντο. Μια από τις καλύτερες ταινίες της σειράς, από την οποία εμπνεύστηκε το όνομά του το proto-punk/noise-rock/art-punk γκρουπ Destroy All Monsters των Niagara, Ron Asheton (The Stooges), Michael Davis (MC5).